«Лъэпкъхэм, щэнхабзэхэм яку дэлъ зэхущытыкIэхэр гъэбыдэнымкIэ граждан жылагъуэм иIэ мыхьэнэр» щIэныгъэ-практикэ конференцым и РЕЗОЛЮЦЭ
Дунейпсо Адыгэ Хасэм и жэрдэмкIэ, КъБР-м Граждан жылагъуэ институтхэм ядэлэжьэнымрэ лъэпкъ IуэхухэмкIэ и управленэм къыдиIыгъыу, 2016 гъэм дыгъэгъазэм и 16 — 18-хэм Налшык щекIуэкIащ «Лъэпкъхэм, щэнхабзэхэм яку дэлъ зэхущытыкIэхэр гъэбыдэнымкIэ граждан жылагъуэм иIэ мыхьэнэр» щIэныгъэ-практикэ конференц. Абы хэтащ къэрал властым, жылагъуэ, дин, щIэныгъэ, егъэджэныгъэ IэнатIэхэм я лIыкIуэхэр.
Конференцым хэтахэр едэIуащ икIи тепсэлъыхьащ абы и утыку ирахьа докладхэмрэ ахэр къызэпкърызых къэпсэлъэныгъэхэмрэ. Абыхэм къыхагъэщащ республикэм щыпсэу лъэпкъхэм, абыхэм я щэнхабзэхэм яку дэлъ зэхущытыкIэхэр гъэбыдэнымкIэ, щIыналъэм мамырыгъэрэ зэгурыIуэныгъэрэ илъынымкIэ къэрал властым, жылагъуэ, дин, щIэныгъэ, егъэджэныгъэ IэнатIэхэм я зэдэлэжьэныгъэм мыхьэнэшхуэ зэриIэр. Конференцым хэтахэр и бийщ экстремизмэм, лъэпкъхэм яку гужьгъэжь къыдэзыгъахъуэ дэтхэнэ Iуэхугъуэми.
Лъэпкъхэм, абыхэм я щэнхабзэхэм я зэхуаку дэлъ зэхущытыкIэхэм зегъэужьынымкIэ къэралымрэ жылагъуэмрэ я зэфIэкIхэр зэщIэгъэуIуэн мурадкIэ, Къэрал лъэпкъ политикэм 2025 гъэ пщIондэ и стратегиер, Кавказ Ищхъэрэ федеральнэ щIыналъэм 2025 гъэ пщIондэ и социально-экономикэ зыужьыныгъэм и стратегиер я тегъэщIапIэу, конференцым хэтахэм Iэмалыншэу къалъытэ:
Урысей Федерацэм щыпсэу лъэпкъхэм яку дэлъ зэхущытыкIэхэр гъэбыдэн папщIэ, къэрал-жылагъуэ зэдэлэжьэныгъэм адэкIи зегъэужьыныр;
лъэпкъхэм, абыхэм я щэнхабзэхэм яку дэлъ зэхущытыкIэхэр езыгъэфIакIуэ, щIалэгъуалэм я псэкупсэ, хэкупсэ гъэсэныгъэм хуэгъэпса социальнэ проектхэр дэIыгъыныр, радикальнэ гупсысэхэм жылагъуэм зыщемыгъэужьыным хуэунэтIа лэжьыгъэхэр егъэкIуэкIыныр;
лъэпкъхэм, щэнхабзэхэм я зэхущытыкIэр езыгъэфIакIуэ лэжьыгъэхэмкIэ, Iуэху зехьэкIэ пэрытхэмкIэ, инновацэ технологиехэмкIэ, программэхэмрэ проектхэмкIэ зэдэгуэшэныр, абыхэм жылагъуэм зыщегъэубгъуныр;
граждан жылагъуэ институтхэр лъэпкъхэм яку дэлъ зэгурыIуэныгъэр гъэбыда хъунымрэ адэкIи зегъэужьынымрэ хуэгъэлэжьэныр;
дунейпсо зэгухьэныгъэхэм, Лъэпкъ Зэкъуэтхэм я Зэгухьэныгъэри (ООН) хэту, я дэфтэрхэм лъэпкъхэм я хуитыныгъэ нэхъыщхьэу къыщыгъэлъэгъуахэр гъэзэщIэныр икIи ахэр цIыхубэм я ехъулIэныгъэм хуэгъэлэжьэныр.
Конференцым хэтахэм даIыгъ Урысей Федерацэмрэ нэгъуэщI къэралхэмрэ щыпсэу адыгэ псоми я щэнхабзэ, щIэныгъэ, экономикэ къулеигъэр хамэ щIыпIэхэм щыIэ ди лъэпкъэгъухэми хуиту къагъэсэбэпыфыным хуэгъэпсауэ Дунейпсо Адыгэ Хасэм иригъэкIуэкI лэжьыгъэр.
Конференцым хэтахэм Къэбэрдей-Балъкъэр Республикэм и унафэщIхэм фIыщIэ хуащI, лъэпкъхэм яку дэлъ зэныбжьэгъугъэр зэрагъэбыдэм, лъэпкъхэм я зэхуаку мамырыгъэмрэ зэгурыIуэныгъэмрэ, пщIэмрэ лъытэныгъэмрэ зэрыщахъумэм, а псори цIыхум, жылагъуэм, къэралым я ехъулIэныгъэм зэрыхуагъэлажьэм папщIэ.
«Лъэпкъхэм, щэнхабзэхэм яку дэлъ зэхущытыкIэхэр гъэбыдэнымкIэ граждан жылагъуэм иIэ мыхьэнэр» щIэныгъэ-практикэ конференцым хэтахэр.
Налшык къалэ,
2016 гъэ, дыгъэгъазэм и 17-м.
